Ғәзимдең ғаиләһен һағалап торған ҡара ҡайғы бының менән генә бөтмәне. Боронғолар бәлә яңғыҙ йөрөмәй тигән бит – бәләкәсте ерләшергә ҡайтып килгәндә, аварияға осрап, Нәфисә менән Ғәзимдең оло ҡыҙҙары ла гүр эйәһе булды. Был ҡайғыларҙан әсе күҙ йәштәре кибеп тә өлгөрмәне, уртансы ҡыҙының берҙән-бер егерме йәшлек улы үҙенә ҡул һалды. Әсәһенең өр-яңы машинаһы менән ауғас, ғәрлегенәнме, әллә яҡындарының шелтәләүенән ҡурҡыпмы, үҙ теләге менән яҡты донъя менән хушлашты.